INDOKOLÁS

1.A JAVASLAT HÁTTERE

E javaslat az egyrészről az Európai Unió és tagállamai, másrészről Ausztrália közötti keretmegállapodásnak (a továbbiakban: a megállapodás) az aláírásáról és ideiglenes alkalmazásáról szól.

2011. október 10-én a Tanács határozatot fogadott el, melyben felhatalmazta az Európai Bizottságot és az Unió külügyi és biztonságpolitikai főképviselőjét, hogy tárgyalásokat folytassanak az egyrészről az Európai Unió és tagállamai, másrészről Ausztrália közötti keretmegállapodásról. A tárgyalások 2011 decemberében kezdődtek, és 2015. március 5-én a megállapodás parafálásával sikeresen lezárultak.

E megállapodás – az EU által más partnerországokkal már megkötöttekhez hasonlóan – a két fél közös értékein alapuló, kötelező erejű politikai záradékokat is tartalmaz. Ennek megfelelően az EU és Ausztrália kinyilvánítják kötelezettségvállalásaikat olyan területeken, mint az emberi jogok, a nonproliferáció és a terrorizmus elleni küzdelem. E záradékok teljes mértékben összhangban állnak a hasonló megállapodásokban található standard záradékokkal. A megállapodás értelmében az együttműködés alapját az emberi jogok és a demokratikus alapelvek, a nemzetközi jog és az ENSZ Alapokmányában rögzített elvek tiszteletben tartása képezi. A megállapodás a gazdasági és kereskedelmi kérdésekben folytatott együttműködésre is kiterjed, és magába foglalja a gazdasági, kereskedelmi és beruházásokkal kapcsolatos területekre, a mezőgazdasági termékek kereskedelmére, egészségügyi és növény-egészségügyi kérdésekre és egyéb ágazati kérdésekre vonatkozó párbeszédet. A megállapodás emellett a szakpolitikai területeken széles körére – így például az egészségügyre, a környezetvédelemre, az éghajlatváltozásra, az energiaügyre, az oktatásra, a kultúrára, a munkaügyre, a katasztrófavédelemre, a tengerügyre és a halászatra, a közlekedésre, a jogi együttműködésre, a pénzmosásra és a terrorizmus finanszírozására, a szervezett bűnözésre és a korrupcióra – vonatkozó együttműködést is magába foglalja.

A megállapodás jelentősen hozzájárul az EU és Ausztrália közötti partnerség továbbfejlesztéséhez, amely többek között a következő közös értékekre és elvekre épül: a demokratikus alapelvek, az emberi jogok és alapvető szabadságok tiszteletben tartása, a jogállamiság, valamint a nemzetközi béke és biztonság.

A politikai záradékok alkalmazásáról szóló közös uniós megközelítésnek megfelelően a megállapodás alapvető elemeinek különösen súlyos és jelentős megsértése esetén a megállapodás felfüggeszthető vagy megszüntethető, vagy más, az ilyen megállapodások értelmében a feleket megillető jogokkal, illetve az azokra háruló kötelességekkel összhangban álló, egyéb megállapodásokra hatással lévő megfelelő intézkedések tehetők.

2.JOGALAP, SZUBSZIDIARITÁS ÉS ARÁNYOSSÁG

A csatolt együttes javaslat képezi a megállapodás aláírásának és ideiglenes alkalmazásának jogi eszközét.

A megállapodás aláírására vonatkozó jogalap megválasztásának olyan objektív elemeken kell alapulnia, amelyek alkalmasak a bírósági felülvizsgálatra; ilyen elemnek számít többek között az intézkedés célja és tartalma.

A megállapodás célja, hogy „megerősített partnerséget hozzon létre a Felek között, keretet biztosítson az együttműködés fokozásához a közös érdeklődésre számot tartó területek széles körében, továbbá fokozza az együttműködést a regionális és globális kihívásokra irányuló megoldások kialakítása érdekében” (a megállapodás 1. cikke).

A megállapodás tartalma három pillérre vonatkozik:

– politikai együttműködés közös érdekű kül- és biztonságpolitikai kérdésekben, többek között a tömegpusztító fegyvereket (WMD), a kézi- és könnyűfegyvereket (SALW), a terrorizmus elleni küzdelmet, a nemzetközi béke és biztonság előmozdítását és a multilaterális fórumokon való együttműködést érintően;

– együttműködés gazdasági és kereskedelmi kérdésekben, többek között a kétoldalú kereskedelmi forgalom és a beruházások megkönnyítését, valamint olyan ágazati gazdasági és kereskedelmi kérdéseket érintően, mint a egészségügyi és növény-egészségügyi kérdések, a kereskedelem technikai akadályai és a közbeszerzés;

– ágazati együttműködés, többek között a kutatás és innováció, az oktatás és kultúra, a migráció, a terrorizmus elleni küzdelem, a szervezett bűnözés és a számítástechnikai bűnözés elleni küzdelem és az igazságügyi együttműködés, valamint a szellemi tulajdon terén.

Így a megállapodás felépítése a következő: A megállapodás célja és alapja (I. cím), Párbeszéd és együttműködés külpolitikai és biztonságpolitikai kérdésekben (II. cím), Együttműködés a globális fejlődés és a humanitárius segítségnyújtás tekintetében (III. cím), Együttműködés gazdasági és kereskedelmi kérdésekben (IV. cím), Együttműködés a jogérvényesülés, a szabadság és a biztonság tekintetében (V. cím) Együttműködés a kutatás, az innováció és az információs társadalom terén (VI. cím), Együttműködés az oktatás és a kultúra terén (VII. cím), Együttműködés a fenntartható fejlődés, az energiaügy és a közlekedés terén (VIII. cím), Intézményi keret (IX. cím), Záró rendelkezések (X. cím).

A megállapodásban rögzített rendelkezések mind céljuk, mind tartalmuk tekintetében az Európai Unióról szóló szerződés 37. cikkének, valamint az Európai Unió működéséről szóló szerződés 207. és 212. cikkének hatálya alá tartoznak.

E megállapodás vegyes bizottságot hoz létre, amelynek célja, hogy figyelemmel kísérje a felek közötti kétoldalú kapcsolatok fejlődését. A megállapodás rendelkezik alkalmazása felfüggesztésének lehetőségéről arra az esetre vonatkozóan, ha alapvető elemeit megsértenék.

A megállapodás hatálybalépéséig annak egyes, az EU és Ausztrália által közösen meghatározott részeit a megállapodás 61. cikkével összhangban ideiglenesen alkalmazzák. Az ideiglenes alkalmazás nem sérti az Unió és annak tagállamai közötti, a Szerződésekben meghatározott hatáskörmegosztást. Az ideiglenes alkalmazás időpontját az Európai Unió Hivatalos Lapjában ki kell hirdetni.